地名: 知禮 (慶尚道, 縣（監）)
年: 1589.0

○黃海道觀察使韓準、載寧郡守朴忠侃、安岳郡守李軸、信川郡守韓應寅等, 上變書言: "前修撰鄭汝立謀叛。" 汝立亡命。 初, 汝立數被譴旨, 遁歸湖南金溝縣, 或居全州, 往來金堤、鎭安別庄。 朝廷惜其退休, 論薦相繼, 每擬淸望, 上終不許。 汝立素有跋扈之志, 及挫抑甚, 其叛謀益肆。 迺假託講學, 招聚無賴, 武士、僧徒雜於其中。 豪橫攘奪, 田園旣廣, 又求請州郡, 少不稱愜, 輒囑臺官攻陷, 賓從塡門, 饋餉、贈遺, 無不滿意。 故其資實如官家, 以之陰養徒衆。 時, 國家軍政紊亂, 財力殫屈, 比年凶災、盜賊發。 民間常苦族隣軍布之徵, 又有北界刷民之撓。 汝立見民有思亂之漸, 遂與其徒決意謀亂。 且見海西俗頑, 曾有林巨正之亂, 求爲黃海都事, 不遂。 與安岳人邊崇福、朴延齡, 海州人池涵斗等, 潛相交結, 轉相誑誘, 應者近數百人。 池涵斗者, 本校生, 頗識字, 以奸行得罪鄕曲。 累變名字, 着黃冠、道服, 轉行兩湖, 從師汝立, 海西人稱以弟子往來者, 多涵斗之類也。 先是百餘年, 民間有木子亡, 奠邑興之讖。 汝立與妖僧義衍謀, 刻之玉版, 藏於智異山石窟中。 衍與其徒道潜、雪淸等, 諉以游山, 至智異山言: "某方有寶氣。" 使同行, 尋得玉版, 歸之汝立, 密示同黨, 戒其勿洩。 義衍本雲峯人, 自稱出於遼東, 徧行名山, 遇人綢繆曰: "余在遼東時, 望朝鮮, 有王氣, 及來朝鮮候之, 則王氣在全州東門外。" 由是, 全州王氣之說, 傳於遠近。 汝立又言: "其子玉男, 背有王字文, 避忌云是玉字, 以爲名。" 玉男一眼重瞳, 衆亦異之。 時有童謠云: "桑生馬鬣, 家主爲王。" 汝立與義衍, 潛於家園桑木, 鉅剮其皮, 塡以馬鬣。 日久皮合, 故令隣近親密見之, 而戒以勿言, 卽削去。 自國初以來, 有讖說: "連山縣
              鷄龍山
              開泰寺基, 乃他代鄭氏所都。" 汝立嘗與衍僧輩, 遍覽國內山川, 題詩廢寺壁, 有云: "客遊南國久, 鷄岳眼偏明。 戊己開亨運, 何難致太平?" 其詩多傳播。 又作無名子歌, 皆述民窮亂作之意, 人不知所自來也。 汝立博通雜術, 購得《堪輿》、《星紀》等書於中朝, 與其徒講說, 知國家將有壬辰之變, 欲乘時猝起, 卽與隣邑諸武士、公私賤隷壯勇人等, 作爲大同禊, 每月十五日, 約會一處, 射帿賭勝, 辦酒食以爲樂曰: "射者, 六藝之一也。 男子所當學習。" 故門人受學者, 皆習射爲業曰: "吾東方先儒, 只知禮學而已, 至於敎射藝, 則惟吾先生有之。" 丁亥倭變, 列邑調兵, 全州府尹南彦經, 踈迂不知所爲。 請汝立分軍, 汝立當之不辭, 一號令間, 軍兵皆會, 部分調遣, 不日而辦。 其將領則汝立皆用大同禊中親密武士。 賊退散軍, 汝立謂其將領曰: "他日脫有變故, 爾等可各領所部, 一時來候也。" 其軍簿一件, 汝立自持以歸。 彦經歎曰: "斯人不獨儒術, 其才不可及也。" 先數十年, 天安私奴名吉三峯者, 勇猛絶倫, 日步行三四百里, 因爲獷賊。 官軍每襲捕, 輒跳脫, 名聞國內。 汝立使涵斗等, 揚言於海西曰: "吉三峰、三山兄弟, 領神兵, 或入智異山; 或入鷄龍山。" 又言: "鄭八龍, 神勇人, 當爲王, 都鷄龍, 不久擧兵。" 八龍卽汝立幻號, 而不知情者, 疑爲別樣人。 海西方經巨正之亂, 及聞汝立等妖言, 人吏洶懼, 皆預備軍裝, 以備急警。 汝立徒黨混其間, 亦以待變爲名, 爭治兵器, 而不知者以爲禦寇也。 於是, 海西行言藉藉以爲: "湖南全州地, 當有聖人作興, 拯濟吾民, 則水陸皂隷、族隣徭役、推刷等役皆蠲免, 公私賤、庶孽禁錮之法皆革除, 自此國家太平無事。" 愚民聞之, 眩惑喧傳。 湖南士人, 亦或傳聞汝立將擧兵, 徒弟往來其間, 見其僧徒、光棍, 混雜居處, 男女無別, 大以爲疑。 長城士人鄭雲龍, 初與汝立交游, 見其所爲大驚, 言于長城縣監李啓, 欲上變而未得端緖。 移書汝立, 托他事絶之, 避地于京畿。 汝立兄汝復, 別居遠村, 察其亂萌, 亦欲上變, 故與書戒: "其門接無賴子弟, 必貽後患。" 擬取其答簡以爲証。 汝立覺其意, 而不答書, 躬詣兄家, 自明無他, 汝復不敢發。 其女壻進士金敬一, 在古阜, 聞民間傳言, 書問汝立, 汝立答書戒之曰: "仇我者做出此等說, 愼勿掛口, 又勿形諸文字也。" 僧道潜、雪淸等, 知其叛狀, 亦逃散。 汝立見事機頗洩, 人言漸廣, 恐便事覺, 決計作變。 乃陰部署約束, 期以是年冬末, 西南一時擧兵, 待江津氷合, 關防無助, 直犯京都, 焚燒武庫, 奪據江倉, 布腹心於都內, 規爲內應。 分送刺客, 約先殺大將申砬及兵曹判書, 矯傳旨, 殺閫帥、方伯。 又囑臺官, 論罷全羅監司、全州府尹, 欲乘其隙而起。 適李洁承召赴京, 過見汝立于金溝, 留連累日。 汝立餞送于驛樓, 酒間汝立談說殊常, 洁怪而反詰, 汝立以筆濡酒, 書于盤面。 洁失色驚起, 馳入恩津縣舍, 裁書付奴, 走報于兄潑, 謂縣監曰: "路中似有盜劫, 須得軍兵護行也。" 縣監發邑內民兵若干人, 備戎裝衛送, 縣次遞易。 行中果遇壯士數人, 軍裝騎馬, 穿過先後, 知有備不敢近。 洁過車峴, 解送所送軍, 得同鄕武士數人, 同行至京。 洁意欲與兄, 相議處置, 而不及,
                【潑見弟書, 馳至參禮驛, 聞變。】
              遂秘其言, 不敢直供, 世莫知所言云何也。 海西九月山僧, 有相應者。 僧義嚴詗其狀, 密言于載寧郡守朴忠侃, 忠侃遲疑未敢發。 安岳郡守李軸, 有族弟進士南截, 寓居郡地, 聞民間傳說, 告于軸, 軸使截譏察實狀。 截見校生趙球, 常稱汝立弟子, 多聚徒衆飮, 踪跡不類平素告軸, 掩捕問狀。 見其家有汝立書簡, 書別號鰲山數紙, 多以胡椒、扇柄, 分寄其徒, 近百人。 軸詰之, 球知不可諱, 盡以逆狀發告。
                【球非自意首告, 而軸難於與汝立對獄, 遂以球爲告首。 故其族類, 皆以逆黨死, 而球獨免死錄勳。 朝廷知其實, 雖除官, 而每駁遞之。】
              
              軸以書招朴忠侃來會, 以信川郡守韓應寅名士, 可以取信朝廷, 乃以球詣信川, 聯名狀報于監司韓準。 忠侃卽日馳還載寧, 又得同黨, 居邑內者李綏問之, 綏自告一如球言, 卽竝擧前所聞於義嚴者, 具疏付其子, 馳詣闕先上變, 黃海監司狀啓追至。 是月初二日昏夜, 上出御便殿, 命招三公、六承旨、入直都摠管二員、弘文館上下番,
                【鄭經世以典經在直。】
              與左右史入侍, 汝立姊子檢閱李震吉, 方直史館, 命勿入侍。 上問諸臣: "汝立何如人?" 領相柳㙉、左相李山海對以不知其爲人。 右相鄭彦信對曰: "但知其爲讀書人, 不知其他也。" 上手擲其狀床下曰: "讀書人所爲, 乃若是乎?" 使承旨讀之, 兇謀狼藉, 左右咸縮頸汗背, 彦信獨低聲嘻笑, 上頗聞之。 大臣請分遣禁府都事, 逮捕汝立等, 倂拿告者來。 柳㙉請分遣討捕使, 以備非常, 上從之。 邊崇福一名涘, 勇健絶倫。 聞球告變, 自安岳奔告汝立, 四日而至金溝。 汝立卽與朴延齡子春龍、其子玉男, 乘夜逃脫, 家人不知所向。 都事柳湛, 翌日馳襲金溝、全州兩家, 俱弗獲, 都中震動。 領中樞盧守愼久病不出, 聞變詣闕起居。 上命引見, 守愼辭以蹇躄。 上命書啓所欲言, 守愼啓曰: "近日大變, 古今所無。 自上驚動必深。 臣不勝悶慮, 敢來問安, 千歲萬福。" 上曰: "安有如此事? 卿宜安心。" 上遣侍臣, 諭守愼曰: "久不見卿。 朝聞卿來, 欲引見, 而卿起居不便, 故不果矣。 玆者逆賊之變, 出於寡昧之時, 無非治國無狀之致, 慙負祖先, 無以爲懷。 卿霜朝出入, 得無有傷? 玆遣史官, 敦諭微意。" 仍賜厚皮褥一件。 守愼回啓謝恩, 且言: "臣意, 聖明之世安有如此之變? 如聞虛語, 骨痛不已。 伏惟聖慮, 從容覈治, 罪人斯得, 實萬世國家之福。"
                【時, 守愼久病老耗。 門下名士, 卒聞逆變, 出其儕輩, 疑有誣罔, 奔謁守愼曰: "海西人多李珥門人, 此必誣告, 欲禍士林。 相公望重, 上素所倚信, 可以一言解釋也。" 守愼旣累薦汝立, 又聞偏黨之說, 欲探諷上意, 而有此啓辭。 鄭彦信本與汝立叔宗結交, 亦動於浮論, 至欲斬告者五六人。 由是有翻獄之說。 人情憤鬱, 致有疏論, 大激天怒。】